壽傅忠簡
作者：陳宓
朝代：宋

paragraphs: 一陽初起黄鍾宮，紅日出海光曈矓。
天高地下氣久雺，萬物閉塞如惛懵。
造化環復極則通，天於此時生我公。
公之累世載孝忠，受天問氣和沖融。
聚爲文章發鴻濛，一門二季繼乃翁。
平生濟民願力洪，要令飛走毋罝籠。
出殿大邦眷彌隆，富沙千里無疲癃。
京口移鎮事益叢，流離滿目羅羈窮。
公爲不食摩其躬，溝壑百萬俱恩蒙。
刻身節用財自豐，所至露積民力充。
民方慕公如阜螽，上章力去橫飛鴻。
公以止足厲頹風，其如夏夷望膚功。
晚作一第方簾櫳，頭白丹心尚宸楓。
願公之壽等華嵩，我宋社稷長尊雄。
嗟予小子最倥侗，公安取此不言鬷。
知己之恩大穹窿，當期報效如纖塳。
吟詩勸侑酒一中，愧我才淺難爲工。